TACC วิ่งฉิว 5% นิวไฮรอบ 3 ปี โบรกฯเชียร์ “ซื้อ” มองกำไรไตรมาส 3 โตแตะ 53 ลบ.
TACC วิ่งฉิว 5% นิวไฮรอบ 3 ปี โบรกฯเชียร์ “ซื้อ” มองกำไรไตรมาส 3 โตแตะ 53 ลบ.
4 พ.ย. 2563

ผู้สื่อข่าวรายงานว่า ราคาหุ้น บริษัท ที.เอ.ซี. คอนซูเมอร์ จำกัด (มหาชน) หรือ TACC ณ เวลา 15.36 น. อยู่ที่ระดับ 6.95 บาท บวก 0.30 บาท หรือ 4.51% สูงสุดที่ระดับ 6.95 บาท ต่ำสุดที่ระดับ 6.65 บาท ด้วยมูลค่าการซื้อขาย 48.49 ล้านบาท โดยราคาหุ้นปรับตัวทำจุดสูงสุดอีกครั้งในรอบ 3 ปี 1 เดือน นับตั้งแต่ปิดที่ระดับ 7 บาท เมื่อวันที่ 19 ก.ย.60

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) แนะนำ “ซื้อ” ราคาเป้าหมาย 8.30 บาท โดยประเมินกำไรสุทธิของ TACC ในไตรมาส 3/63 ที่ 53 ล้านบาท เติบโต 29% จากช่วงเดียวกันของปีก่อน และเติบโต 12% จากไตรมาส 2/63 หลังแนวโน้มการบริโภคที่กลับมาฟื้นตัวจากยอดขายเครื่องดื่มภายในร้าน 7-Eleven กลับเข้าสู่ภาวะปกติ และยังได้มี Project Upsize Strategy (แก้วใหญ่ 22 ออนซ์) ของเครื่องดื่ม All Cafe ซึ่งในเดือน ก.ย.63 มีสาขาร่วมจำหน่ายเพิ่มขึ้นถึง 290% จากในช่วงทดลองตลาดในไตรมาส 2/63 ที่ประมาณ 2,000 สาขา
นอกจากนี้ ยังคาดว่าร้าน 7-Eleven จะขยายสาขาเพิ่มขึ้นในไตรมาส 3/63 อีก 200 สาขา ก็ส่งผลให้รายได้ของ TACC จะเติบโตตามการขยายตัวของสาขา 7-Eleven ด้วย
“TACC มีจุดเด่นอยู่ที่การร่วมทำธุรกิจกับร้าน 7-Eleven ที่มีการขยายสาขาอย่างต่อเนื่อง และยังได้มีการปรับกลยุทธ์การทำธุรกิจให้เข้ากับสถานการณ์ซึ่งจะเห็นได้ว่าในข่วง 1-2 ไตรมาส ที่ผ่านมาบริษัทยังสามารถทำกำไรได้ค่อนข้างดีแม้ว่าจะได้รับผลกระทบจากการแพร่ระบาดของเชื้อไวรัสโควิด-19 เราจึงยังชอบอยู่” นายมงคล กล่าว